KUALA LUMPUR - Dewan Pemuda PAS Malaysia (DPPM) yakin Presiden Persatuan Bola Sepak Malaysia (FAM) yang baharu, Tengku Abdullah Sultan Ahmad Shah mampu melonjakkan mutu bola sepak negara.

Naib Ketua DPPM , Ir. Khairil Nizam Khirudin berkata, langkah pertama FAM dengan melantik Lim Teong Kim sebagai Pengarah Projek Pembangunan Bola Sepak Negara antara usaha bersungguh-sungguh FAM dalam mencapai misi itu.

"Tidak mustahil dan saya optimis bahawa dalam tempoh 15 tahun lagi, Malaysia mampu bersaing bersama-sama pasukan besar yang lain dalam Piala Dunia," katanya melalui satu kenyataan media hari ini.

Khairil Nizam bagaimanapun membayangkan hasrat itu hanya boleh tercapai jika FAM tidak menggunakan pemain yang tidak berdisiplin.

Menurutnya, pemain yang tidak berdisiplin seperti tidak hadir latihan tidak layak untuk menduduki skuad negara.
"Bahkan mereka akan menconteng arang di muka Malaysia kelak. Lebih baik mencari skuad baru. Sikap besar kepala mereka harus diajar," tegasnya.

Meskipun tidak merujuk kepada mana-mana pihak tetapi kenyataan itu dipercayai dituju kepada pemain Johor Darul Takzim (JDT), Norshahrul Idlan Talaha.

Media pada Februari lalu melaporkan Norshahrul didenda atas kelewatannya melapor diri untuk menjalani latihan bersama Harimau Malaya bagi kelayakan Piala Asia 2015 selepas seminggu enggan menyahut panggilan skuad kebangsaan atas alasan peribadi.