<strong>GOOGLE</strong> akan mengeluarkan kereta tanpa stereng.

Kereta unik itu tidak memerlukan stereng kerana ia boleh memandu dengan sendiri.

Dalam kenyataannya semalam, syarikat itu berkata, kereta yang mempunyai dua tempat duduk itu tidak akan dijual kepada orang awam.

Bagaimanapun, ia berharap 100 prototaip kereta itu akan berada di jalan raya pertengahan tahun depan.

Ia adalah lanjutan kepada langkah Google yang sebelum ini memandu ribuan kilometer di California menggunakan kereta SUV Lexus dan Toyota Prius yang dilengkapi gabungan penderia serta komputer.

Bagaimanapun, kereta itu mempunyai pemandu sekiranya berlaku kecemasan sedangkan kereta baru yang bakal dikeluarkan tidak langsung memerlukan pemandu untuk mengendalikannya.

Selain itu, ia tidak akan mempunyai pedal brek dan minyak, sebaliknya butang untuk ‘bergerak’ dan ‘berhenti.’ - Agensi