KUALA LUMPUR - Dewan Pemuda PAS (DPP) Perak meminta kerajaan negeri membuat penjelasan tentang pertandingan Miss Earth Malaysia yang didakwa bakal diadakan di Ipoh pada 20 Julai ini.

Ketuanya, Dr. Raja Ahmad Iskandar Al-Hiss berkata, pertandingan itu akan berlangsung di sebuah hotel seperti yang tersebar dalam media sosial sejak kebelakangan ini.

“Kami mahu tahu adakah ia benar-benar akan diadakan di Perak ketika umat Islam sedang menjalani ibadah puasa di bulan Ramadhan.

“Adakah ia akan adakan diadakan pada waktu rakyat Perak masih berkabung di atas kemangkatan Almarhum Seri Paduka Sultan Perak, Sultan Azlan Shah baru-baru ini,” soalnya melalui satu kenyataan media hari ini.

Raja Ahmad berkata, DPP Perak mendesak pihak yang bertanggungjawab memberi kelulusan untuk program seperti itu tampil menjelaskan tentang pertandingan tersebut.

Katanya, jika pertandingan itu cuma hebahan palsu, justeru beliau meminta pihak polis menyiasat pihak yang menyebarkan maklumat tersebut.

Menurutnya, tindakan seperti itu satu cubaan untuk mencetuskan sensitiviti agama yang melampau.

“Kami juga mendesak Jabatan Agama Islam Negeri Perak (JAIPk) menyiasat penglibatan mereka yang beragama Islam dalam pertandingan tersebut jika benar ia akan diadakan.

“Bukan bertujuan menghalang kebebasan mana-mana pihak, sepatutnya ia tidak dilaksanakan ketika umat Islam sedang menjalani ibadah puasa dan sedang bersedih,” katanya. - mynewshub.my