KUALA LUMPUR - Syarikat produk antibakteria Antabax, Lam Soon Edible Oils Sdn. Bhd. (Lam Soon Edible Oils) membekalkan sebanyak 13,297 kit kebersihan diri untuk kegunaan jemaah haji tahun ini.

Pengurus Jenama Lam Soon Edible Oils, Lee Khai Wan berkata, pemberian yang dilakukan melalui kerjasama Lembaga Tabung Haji tersebut merupakan salah satu daripada Tanggungjawab Sosial Korporat (CSR) syarikat berkenaan.

"Setiap jemaah haji terbabit akan menerima kit yang mengandungi sabun Antabax, satu Hand Sanitizer Gel (50 ml) dan satu pek anti-bakteria Antabax untuk melindungi mereka daripada kuman," katanya melalui satu kenyataan media hari ini.

Khai Wan berkata, kit kebersihan itu amat berguna kepada jemaah haji terutama sewaktu berada di kawasan yang tidak banyak air untuk memastikan mereka kekal segar dan sihat.

Menurutnya, jemaah haji terlibat tidak perlu was-was dengan penggunaan kit kebersihan diri tersebut kerana ia disahkan halal oleh Jabatan Kemajuan Islam Malaysia (Jakim). - mynewshub.my