BANGKOK - Tentera Thailand mengisytiharkan undang-undang tentera di seluruh negara ini berkuat kuasa serta-merta, awal pagi semalam.

Perintah itu diumumkan stesen televisyen tentera, TV5 Channel, pada pukul 3 pagi bertujuan untuk memulihkan keamanan dan ketenteraman di negara ini.

Anggota-anggota tentera dikerah mengawal stesen televisyen di Bangkok.

Undang-undang tentera itu diumumkan di tengah-tengah persediaan penyokong prokerajaan kumpulan Baju Merah dan antikerajaan mahu mengadakan perhimpunan terbesar dalam minggu ini.

Penyokong Baju Merah berhimpun di Jalan Aksa di pinggir Bangkok, manakala penyokong antikerajaan berada di beberapa lokasi di Bangkok.

Kumpulan antikerajaan Reformasi Demokratik Rakyat (PDRC) membatalkan perhimpunan jalanan semalam berikutan pengisytiharan undang-undang tentera itu.

Di bawah undang-undang tentera, penunjuk perasaan hanya dibenarkan mengadakan perhimpunan di 'kubu' masing-masing, dan tidak boleh bergerak.

Tentera mengisytiharkan undang-undang tentera selepas kedua-dua pihak yang bertelagah dalam politik Thailand gagal bersetuju untuk menyelesaikan kemelut politik di negara itu.

Masalah utama kepada penyelesaian konflik itu apabila kumpulan antikerajaan berkeras mahu kerajaan sementara sekarang yang dikuasai parti pemerintah, Pheu Thai meletak jawatan dan Perdana Menteri baharu yang berkecuali dengan kuasa penuh dilantik menduduki jawatan.

Bagaimanapun, Kabinet sementara sekarang diketuai pemangku Perdana Menteri sementara, Niwattumrong Boobnsongpaisan enggan meletak jawatan.

Konflik itu dicetuskan dengan protes berhubung rang undang-undang pengampunan tahun lepas yang akhirnya dibatalkan selepas tekanan daripada kumpulan pembangkang yang dilihat sebagai langkah bagi membolehkan kepulangan bekas Perdana Menteri Thaksin Shinawatra daripada buangan yang akhirnya membawa pembaharuan dalam sistem politik di negara itu. - BERNAMA

&nbsp;