<p style="text-align: justify;">KUALA LUMPUR - Syarikat penerbangan AirAsia secara rasmi beroperasi di Lapangan Terbang Antarabangsa Kuala Lumpur 2 (KLIA2) hari ini dengan ketibaan pesawat AK539 dari Bandar Ho Chi Minh ke Kuala Lumpur.</p>
<p style="text-align: justify;">AirAsia dalam satu kenyataan media memberitahu, penerbangan AK539 tiba di KLIA2 pada pukul 3.40 petang hari ini.</p>
<p style="text-align: justify;">"Ketibaan penumpang pesawat ini disambut oleh Pengerusi Eksekutif AirAsia, Datuk Kamarudin Meranun, Ketua Pegawai Eksekutif, Aireen Omar, Pengarah Urusan MAHB, Tan Sri Bashir Ahmad Abdul Majid dan Pengurus Besar Kanan Perkhidmatan Operasi MAHB, Datuk Azmi Murad.</p>
<p style="text-align: justify;">"Mereka mengalu-alukan ketibaan semua tetamu ke pusat operasi baharu AirAsia tersebut. Para tetamu AK539 juga menempa sejarah apabila menjadi kumpulan tetamu AirAsia yang pertama tiba di KLIA2," kata kenyataan itu hari ini.</p>
<p style="text-align: justify;">Menurut kenyataan itu, sebanyak 27 penerbangan dijadualkan mendarat di KLIA2 hari ini dan 15 penerbangan pada awal pagi esok dengan jumlah sebanyak 42 penerbangan iaitu 21 antarabangsa dan 21 domestik,</p>
<p style="text-align: justify;">Tambah kenyataan itu, bermula esok seramai 3,550 kakitangan AirAsia dan 70 pesawat syarikat penerbangan itu akan ditempatkan di KLIA2 selepas lapan tahun mereka beroperasi di LCCT. - mynewshub.my</p>