KUALA LUMPUR - Ahli Parlimen Lembah Pantai, Nurul Izzah Anwar menuntut Menteri Pengangkutan yang baharu, Datuk Seri Liow Tiong Lai menyelesaikan segera misteri kehilangan pesawat Malaysia Airlines (MAS) MH370.

Katanya, Tiong Lai perlu menubuhkan badan penyiasatan bebas untuk menyiasat insiden itu, menyiasat sistem radar penerbangan awam Jabatan Penerbangan Awam (DCA) dan menyiasat tahap keselamatan terminal Lapangan Terbang Antarabangsa Kuala Lumpur 2 (KLIA2).

"Saya sambut baik pelantikan semula Tiong Lai ke dalam kabinet selaku Menteri Pengangkutan. Saya berharap dengan pelantikan ini, beliau akan menyelesaikan kemelut yang sedang melanda industri penerbangan awam iaitu kehilangan pesawat MH370.

"Saya mengharapkan tindakan serta khidmat serta merta dari pihak Menteri Pengangkutan. Saya menyeru beliau menubuhkan badan penyiasatan bebas terdiri daripada pakar penyiasatan kemalangan udara dari seluruh dunia," katanya melalui satu kenyataan media hari ini.

Nurul Izzah berkata, Tiong Lai perlu menyelesaikan segera kemelut insiden MH370 kerana sudah hampir empat bulan pesawat itu hilang tetapi pihak bertanggungjawab tidak mempunyai sebarang penjelasan atau teori kukuh mengenainya.

Dakwanya, insiden itu juga mendedahkan banyak kelemahan sistem penerbangan awam di Malaysia maka audit oleh Pertubuhan Penerbangan Awam Antarabangsa (ICAO) perlu dilaksanakan segera.