KOTA BHARU - Jabatan Kemajuan Orang Asli (Jakoa) memandang serius kumpulan tertentu yang cuba memperdaya masyarakat Orang Asli yang baharu memeluk Islam di beberapa perkampungan di Kelantan dengan menjual barangan perhiasan yang mempunyai unsur tahyul dan khurafat.

Ketua Pengarah jabatan berkenaan, Datuk Mohd Sani Mistam berkata mereka dipaksa membeli barangan yang mempunyai motif alam pada harga tidak munasabah dengan menakutkan mereka dengan dakwaan jika tidak membeli dan memakainya, mala petaka akan menyusul.

"Kita kesan kumpulan ini yang menjual rantai dan gelang dengan motif alam bagi tujuan memperdayakan masyarakat itu.

"Harga sebenar barang yang dijual hanya RM2 tetapi mereka sanggup menipu sehingga mencecah harga RM600 dengan cara menakut-nakutkan kononnya jika tidak memakainya, mereka akan mendapat kemurkaan alam," katanya kepada pemberita selepas berbuka puasa bersama pemimpin masyarakat Orang Asli di sini malam tadi.

Turut hadir Pengarah Jakoa Kelantan dan Terengganu Faridah Mat.

Menurut Mohd Sani, masyarakat itu masih dalam proses belajar agama Islam dan iman yang masih lemah mungkin menyebabkan mereka mudah termakan dengan penipuan seumpama itu.

Beliau berkata mengikut statistik, bilangan Orang Asli yang memeluk Islam sekitar 20 peratus daripada kira-kira 180,000 Orang Asli di seluruh negara. - BERNAMA