KUALA LUMPUR - Jijik dan kotor, itu antara tanggapan umum segelintir masyarakat apabila melihat kelibat golongan gelandangan dan pengemis yang berkeliaran di ibu kota.

Tidak cukup dengan pandangan sinis yang dilemparkan masyarakat, kata-kata hinaan sudah menjadi 'rencah' dalam kehidupan bergelar pengemis dan gelandangan malah ada yang mencemuh golongan itu.

Di sebalik keperitan hidup yang dilalui gelandangan dan pengemis, masih ada 'tangan' yang sudi menghulur bantuan tanpa mengharapkan sebarang balasan. Kehadiran sukarelawan daripada beberapa badan bukan kerajaan (NGO) banyak membantu mereka.

Keprihatinan sukarelawan berkenaan wajar diberi pujian. Tidak ramai yang sanggup menghabiskan masa berjam-jam hanya untuk mengagihkan makanan dan memberi bantuan kepada golongan gelandangan dan pengemis yang mengharapkan pertolongan.

Sejauh mana sukarelawan berminat berusaha mendekati golongan ini?

Bagi seorang sukarelawan, Siti Nur Sarah Salleh, 23, berkata melakukan aktiviti kesukarelawan adalah sebahagian daripada tanggungjawab sosial sebagai rakyat Malaysia.

"Tidak rugi kita menyertai aktiviti kesukarelawan kerana ia sedikit sebanyak dapat membantu kerajaan. Seorang sukarelawan harus mempunyai niat yang ikhlas dan sanggup membantu tanpa mengira bangsa, agama dan peringkat umur," kata Siti Nur Sarah, seorang penjawat awam.

Minat yang mendalam terhadap aktiviti kesukarelawan, kata beliau adalah sesuatu yang datang secara sendiri tanpa mengharapkan sebarang bentuk balasan sebagai ganjaran.

Siti Nur Sarah melahirkan harapan yang tinggi agar pihak kerajaan dapat menghargai usaha yang dilakukan oleh para sukarelawan.

"Sokongan daripada pihak kerajaan ini dapat membantu menaikkan kesungguhan dan semangat kesukarelawan yang lebih tinggi, sekaligus menarik lebih ramai golongan muda serta belia untuk terlibat sama," jelasnya.

Pengerusi Kesukarelawan Kuala Lumpur (VKL), Norsaifullah Ramada pula berpendapat terdapat segelintir golongan pengemis dan gelandangan sebenarnya mempunyai pekerjaan seperti pengawal keselamatan, pencuci pinggan di restoran dan pelayan, tetapi memilih untuk tidak pulang ke rumah.

Norsaifullah berkata hasil tinjauannya berjumpa golongan tersebut mendapati mereka mempunyai alasan tersendiri seperti mempunyai masalah keluarga dan keadaan rumah yang tidak selesa, yang menyebabkan mereka tidak mahu pulang ke rumah.

"Melihat kepada permasalahan ini, penglibatan khidmat kaunselor dalam aktiviti kesukarelawan merupakan perspektif yang boleh dijadikan kaedah baharu membantu golongan gelandangan dan pengemis.

"Jika sebelum ini pendekatan yang biasa digunakan adalah dengan memberi makanan dan tempat tinggal, dengan wujudnya khidmat kaunselor yang turun padang mereka dapat menyelami sendiri perasaan serta nasib golongan gelandangan dan pengemis dan memberi khidmat nasihat sewajarnya," katanya.

Norsaifullah berkata melalui kaedah itu, maklumat yang diperoleh dapat diproses dalam membantu mengenal pasti banyak punca-punca lain dan mengapa golongan tersebut bertindak sedemikian rupa.

Tidak menafikan bahawa rakyat Malaysia sememangnya berjiwa prihatin dan sensitif terhadap isu-isu kemanusiaan, Norsaifullah bagaimanapun melihat tahap keprihatinan masyarakat sering kali dilihat tidak berpanjangan malah mengikut 'musim' dan hanya bergantung kepada keadaan semasa.

Mengambil contoh Ramadan yang dilalui umat Islam sekarang, beliau berkata: "Ramai yang bersedekah dan rajin memberi bantuan tetapi apabila selesai sahaja bulan puasa ini, hendak dapatkan penaja atau orang yang sudi memberi bantuan agak sukar.

"Sekarang ini timbul pula isu Gaza dan penderitaan rakyat Palestin, semua masyarakat berasa sedih dan mahu menghulurkan derma sedangkan isu ini sudah lama berlaku, sepatutnya bantuan itu berterusan bukannya bermusim," katanya.

Norsaifullah berkata media mempunyai peranan menghasilkan laporan berita semasa yang menjurus kepada nasib masyarakat dunia amat penting misalannya nasib pelarian Rohingya dan kekejaman Israel ke atas rakyat Palestin, sekali gus menggerakkan bantuan berterusan.

Sementara itu, Presiden Pertubuhan Kembara Amal (PEKA) Khir Ariffin berkata sewajarnya perbincangan melibatkan kerajaan dan badan bukan kerajaan (NGO) diadakan untuk mencari jalan penyelesaian terbaik bagi semua pihak.

"Ya, mungkin senario meminta sedekah mencemar imej ibu negara. Tetapi mereka (peminta sedekah dan gelandangan) tidak mempunyai pilihan.

"Mereka tidak patut dipersalahkan, misalnya ada antara mereka yang datang ke bandar untuk mencari pekerjaan tetapi tidak mampu untuk membayar sewa rumah atau bilik kerana bayaran mahal jadi mereka mencari jalan mudah dengan tidur di kaki-kaki lima," katanya yang aktif dalam aktiviti kesukarelawan sejak empat tahun lalu.

Merujuk kenyataan Menteri Wilayah Persekutuan Datuk Seri Tengku Adnan Tengku Mansor yang mahu mengenakan denda kepada pemberi dan peminta sedekah, kenyataan itu sedikit sebanyak merencatkan aktiviti kesukarelawan yang telah dirancang lebih awal untuk membantu golongan tidak berkemampuan. - BERNAMA