<p style="text-align: justify;">BEIJING - Seorang petani di China sanggup memotong kedua kakinya dengan kaca tajam kerana tidak mampu membayar kos pembedahan sebanyak AS$1,600 (RM5,175), lapor akhbar Daily News kelmarin.</p>
<p style="text-align: justify;">Kaki Liu Dunhe sebelum ini mereput akibat terdedah pada suhu dingin ketika dia bekerja di ladangnya pada musim sejuk.</p>
<p style="text-align: justify;">Petani yang berusia 44 tahun berkenaan kemudian menggunakan serpihan kaca untuk memotong kedua-dua kakinya.</p>
<p style="text-align: justify;">Namun, dia terpaksa dirawat di hospital apabila luka pada kedua-dua kakinya dijangkiti kuman yang kemudian merebak ke seluruh badannya.</p>
<p style="text-align: justify;">"Saya menggunakan serpihan-serpihan kaca tajam untuk memotong kaki saya. Ia sangat menyakitkan," kata Dunhe.</p>
<p style="text-align: justify;">"Saya terpaksa meminum alkohol untuk membius diri sendiri apabila tidak dapat menahan rasa sakit," tambahnya.</p>
<p style="text-align: justify;">Petani itu menyimpan rahsia dia memotong kakinya sendiri sehingga lukanya dijangkiti kuman.</p>
<p style="text-align: justify;">Bagaimanapun, penduduk kampungnya yang mendapat tahu tentang penderitaan Dunhe mengumpul derma sebanyak AS$3,700 (RM11,645) bagi membiayai kos rawatan lelaki itu.</p>
<p style="text-align: justify;">Lelaki itu dijangka dibenarkan keluar dari hospital tempat dia dirawat dalam masa dua minggu lagi. - Agensi</p>