BAITULMUQADDIS - Israel semalam mengumumkan akan membina lebih 1,500 buah rumah di kawasan penempatan haram Yahudi sebagai tindak balas terhadap pembentukan kerajaan perpaduan Palestin dengan Hamas.

Menteri Perumahan, Uri Ariel memberitahu Radio Israel, tawaran tender pembinaan perumahan itu telah dikeluarkan ekoran terbentuknya secara rasmi apa yang beliau sifatkan sebagai 'kerajaan pengganas Palestin'.

Beliau bagaimanapun tidak menyatakan lokasi sebenar pembinaan penempatan haram itu.

Namun, media Israel berkata, projek itu akan dibina di tujuh penempatan haram di Tebing Barat.

Ekoran pengumuman itu, kerajaan Palestin akan mengemukakan rayuan kepada Pertubuhan Bangsa-Bangsa Bersatu (PBB).

Kerajaan baharu daripada kalangan tokoh teknokrat itu diiktiraf oleh Amerika Syarikat dan Kesatuan Eropah tetapi Israel berikrar akan memboikot pentadbiran tersebut. - Agensi

&nbsp;