Tindakan Ahli Parlimen PAS, Khalid Samad mempersoal kuasa MAIS dan JAIS sehingga menimbulkan kemurkaan Sultan membuktikan ada sesuatu yang tidak kena dengan parti ‘Islam’ itu.

Tidak keterlaluan rasanya jika dikatakan bahawa reaksi Khalid Samad terhadap isu yang melibatkan pihak berkuasa agama Islam di Selangor adalah keterlaluan, seolah-olah beliau mempunyai satu macam dendam peribadi terhadap Islam.

Bukan sekali Khalid Samad menyebelahi Kristian tetapi setiap kali, bermula dari isu murtad sehinggalah ke Injil berbahasa Melayu.

Kita lihat dalam usahanya membela Kristian, Khalid sanggup membelakangkan akidah, undang-undang dan juga kuasa Sultan.  Pendek kata, Khalid Samad menyifatkan perjuangan Kristian sebagai lebih tinggi dari segala-galanya.

Ramai yang merasa hairan melihat Khalid begitu bersungguh-sungguh ingin menghapuskan kuasa MAIS dan JAIS.  Ramai tertanya-tanya, kenapa beliau begitu anti dengan pihak yang melindungi kedudukan agama Islam?  Apakah masalah beliau dengan ‘Islam’?

Kalaupun benar JAIS atau MAIS bertindak tidak wajar dalam beberapa isu, ia hanyalah isu terpencil.  Sedangkan, peranan JAIS dan MAIS adalah jauh lebih besar dan terbukti berkesan dalam mempertahankan kesucian Islam di Selangor.

Justeru, kenapa hanya beberapa isu yang membabitkan Kristian maka kuasa JAIS dan MAIS perlu dihapuskan terus?

Khalid Samad sebenarnya ingin memastikan agama Kristian dapat berkembang tanpa halangan, termasuk melalui manipulasi atau penipuan.  Untuk itu, Kristian perlu dibenarkan mengedarkan Injil berbahasa Melayu.  Sekiranya Kristian berjaya melakukannya di Selangor, maka kes ini akan menjadi rujukan bagi negeri-negeri lain lalu pengembangan agama Kristian ke seluruh negara akan lebih cepat dan mudah dijalankan.

Kristian telah pun berjaya melakukannya di Sabah dan Sarawak apabila Injil dibenar diedar dalam bahasa tempatan, dan kini mereka ingin menggunakan kaedah yang sama di Semenanjung pula.

Selagi ada JAIS dan MAIS, Khalid tidak mampu merealisasikan impiannya itu.  Oleh kerana itu, beliau perlu terus menyerang kedua-dua pihak ini dengan tujuan untuk menghapuskannya terus.

Bukan beliau tidak tahu bahawa ada satu lagi kuasa yang melindungi kedudukan Islam, iaitu kuasa Sultan.  Namun, Khalid bukan warga yang setia pada Raja-raja sepertimana yang boleh dilihat dalam sikap pemimpin pakatan pembangkang.

Malah, menderhaka dan mencabar kuasa Sultan sudah menjadi sebahagian dari strategi perjuangan pembangkang yang didominasi DAP.

Khalid hanya memanjangkan perjuangan itu dengan membuat desakan dengan lebih agresif dan terbuka.

Bagaimanapun, apa yang menghairankan di sini ialah sikap PAS yang seolah-olah merestuinya.

Apakah PAS kini sudah seratus peratus dirampas oleh Kristian?  Mungkinkah PAS perlu menukar nama kepada Parti Kristian seMalaysia?