KUALA LUMPUR - Pihak berkuasa di Sabah telah diarah untuk memantau pergerakan penduduk bertaraf pemastautin tetap (PR) bagi mengenal pasti mereka yang menjadi tali barut kumpulan penceroboh dan penculik dari negara jiran dan menahan mereka.

Menteri Dalam Negeri Datuk Seri Dr Ahmad Zahid Hamidi berkata kerajaan akan  mengambil tindakan undang-undang terhadap individu ataupun pendatang haram yang dikesan dan ditangkap menjadi tali barut kepada kumpulan terbabit.

"Kita tidak akan bertolak ansur dan mereka tidak akan terlepas daripada pihak polis apabila maklumat sah kita peroleh...undang-undang sedia ada seperti Akta Kesalahan Keselamatan (Langkah-Langkah Khas) 2012 (Sosma) dan Akta Polis 1967 yang boleh kita ambil tindakan terhadap tali barut kumpulan-kumpulan ini," katanya kepada pemberita di sini.

Beliau ditemui selepas menjadi tetamu undangan bagi program TV3 Wanita Hari Ini dalam segmen 'Mesej Dari Penjara' dekat sini, hari ini.

Ahmad Zahid mengulas kejadian serangan hendap kumpulan bersenjata di Pulau Mabul di Sabah Sabtu lepas yang telah mengorbankan nyawa seorang anggota polis marin, Koperal Ab.Rajah Jamuan, 32, manakala Konstabel Zakia Aliep, 26, diculik kumpulan berkenaan.

Bernama sebelum ini melaporkan terdapat golongan Pendatang Asing Tanpa Izin (PATI) yang menyamar sebagai penduduk tetap dipercayai menjadi dalang kegiatan penculikan bersiri di kawasan Pantai Timur Sabah dan menyalurkan maklumat kepada kumpulan penculik.

Ahmad Zahid berkata dalam melaksanakan proses pemantauan itu, kerajaan tidak bercadang membuat pengasingan penempatan mengikut kaum di Sabah kerana golongan tali barut itu bukannya berasaskan kaum.

"Kita tidak boleh asingkan mereka ikut suku Tausug dengan suku lain kerana kita tidak melihat mereka yang terbabit (tali barut) mengikut suku.

"Pemantauan dan siasatan dilakukan secara terperinci bagi memastikan tidak ada sesiapa yang teraniaya," katanya. - BERNAMA