KUALA LUMPUR -  Pertubuhan 1Malaysia For Youth (iM4U) akan berkerjasama dengan Persatuan Perubatan Bersepadu Profesional Malaysia (MIMPA) bagi melancarkan kempen `Memerangi Denggi’ pada 21 Jun ini.

iM4U dalam satu kenyataan media memberitahu, kempen itu akan dilaksanakan di seluruh negara melibatkan ahli dan sukarelawan iM4U dan MIMPA.

“Objektif kempen ini  untuk membasmi denggi dan menggalakkannya ke atas semua masyarakat memandangkan kenaikan kes denggi yang dilaporkan sejak kebelakangan ini terutama di kawasan bandar,” kata kenyataan itu hari ini.

Menurut kenyataan itu, pelancaran kempen `Memerangi Denggi’ turut melibatkan pembukaan stesen `1Stop Denggi’ yang dilengkapi dengan sukarelawan terlatih dan wakil badan kesihatan.

Jelas kenyataan itu, stesen `1Stop Denggi’ bertujuan memudahkan usaha membasmi denggi dan memberi kesedaran orang ramai tentang kepentingan menangani wabak itu.

Orang ramai yang mahu mendapatkan maklumat lanjut diminta menghubungi talian 603-6206 4848 atau melayari laman web http://www.im4u.my