IPOH - Peniaga di negeri ini diingatkan supaya tidak mengambil kesempatan pada bulan Ramadan dengan mengaut keuntungan berlebihan sehingga membebankan pengguna.

Pengerusi Jawatankuasa Pendidikan Islam, Pembangunan Sahsiah, Pembangunan Usahawan dan Koperasi Datuk Mohd Nizar Zakaria berkata peniaga harus bertanggungjawab dan jujur kepada pembeli.

"Biar margin keuntungan adil kepada penjual dan juga adil kepada pengguna. Jangan mengaut keuntungan berlebihan," katanya kepada pemberita selepas melancarkan Pasar Tani PraRamadan peringkat negeri di Pasar Tani Kampung Simee di sini, Ahad.

Katanya peniaga juga perlu sentiasa menjaga kebersihan dan kualiti produk yang dijual.

Mohd Nizar berkata kerajaan akan sentiasa memantau dan mengawal harga barangan dan memastikan barangan keperluan mencukupi sepanjang bulan Ramadan.

"Pasar Tani Lembaga Pemasaran Pertanian Persekutuan (FAMA) ialah contoh terbaik kerana memaparkan tanda harga yang cukup jelas," katanya. -<strong> mStar Online</strong>