BESUT - Briged Paramedik, Pasukan Tindakan Cemas Malaysia (PTCM) ditubuhkan bagi membantu mangsa bencana alam di samping menyertai program pencegahan dadah bersama Agensi Antidadah Kebangsaan (AADK).

Ketua Turus Utama PTCM, Datuk Komisioner Dr Muslim Yacob berkata Briged Paramedik yang dianggotai 64 pegawai dan petugas perubatan sukerela itu sentiasa bersiap siaga menghadapi sebarang kemungkinan termasuk membantu mangsa banjir, gempa bumi, tanah runtuh dan kemalangan.

"Sejak ditubuhkan 25 tahun lalu, PTCM buat pertama kalinya mempunyai briged berkenaan yang dianggotai mereka yang pakar dalam bidang masing-masing," katanya kepada pemberita selepas merasmikan penubuhan briged berkenaan bagi Pantai Timur meliputi Terengganu, Kelantan dan Pahang, di Air Tawar di sini Ahad.

Briged berkenaan diketuai Dr Ab Nasir Mohd Noor yang banyak menjalankan kerja-kerja sukarela di negeri Pantai Timur, katanya.

Pada majlis itu, Pengerusi Jawatankuasa Pertanian dan Industri Asas Tani, Perladangan dan Komoditi Terengganu Nawi Mohamad turut dianugerahkan pangkat sebagai Naib Marshal Kehormat PTCM.

Menurutnya sebelum ini PTCM banyak terbabit dalam membantu dan berkongsi kepakaran dengan polis, AADK, Jabatan Perpaduan dan Jabatan Keselamatan Jalan Raya (JKJR) dalam kerja-kerja pencegahan dan kemasyarakatan. - BERNAMA