Hanoi - Seorang wanita Vietnam berusia 121 diisytiharkan sebagai wanita paling tua di dunia yang masih hidup.

Nguyen Thu Tru tinggal bersama anak lelakinya yang berusia 72 tahun di bandar raya Ho Chi Minh. Sepanjang perkahwinan bersama suaminya, dia dikurniakan 11 anak tetapi hanya empat masih hidup.

“Kami mempunyai bukti secukupnya untuk menunjukkan Nguyen dilahirkan pada 4 Mei 1893.

“Bukti seperti sijil kelahiran yang disahkan pihak berkuasa Perancis, bekas kerajaan Vietnam Selatan dan kerajaan Vietnam,” kata pengarah Pusat Rekod Guinness Vietnam, Le Tran Truong An.

An berkata, Rekod Dunia Guinness akan diminta untuk mengiktiraf Nguyen sebagai wanita tertua yang masih hidup di dunia, menggantikan Misao Okawa, 116, dari Jepun. - Agensi