LONDON - Raja pecut Jamaica, Usain Bolt menyuarakan untuk memberi tumpuan bagi merekod masa bawah 19 saat dalam acara 200 meter (m) pecut selepas penampilan semulanya di temasya Sukan Komanwel Glasgow.

Jaguh berusia 27 tahun dan juga juara berganda Sukan Olimpik serta juara dunia lima kali itu berkata dia mahu memperbaharui rekod 200m yang dipegangnya sejak lima tahun lalu iaitu 19.19 saat di Berlin, Jerman.

“Saya berkata saya mahu berlari di bawah masa 19 saat pada acara 200 meter. Ia adalah satu daripada sasaran dan impian terbesar saya,” kata Bolt yang membantu kuartet Jamaica memenangi acara 4x100m di Glasgow.

“Saya fikir saya sudah melakukan yang terbaik pada acara 100m. Saya tahu orang mahu menyaksikan saya berlari dengan lebih pantas pada acara 100m namun saya menggemari 200m dan saya mahu melakukan sesuatu yang istimewa buat diri saya. Jadi bagi saya, sasaran utama saya adalah 200m.

“Rekod dunia sentiasa boleh dipecahkan. Kamu tidak tahu siapa yang akan tampil selepas ini dan mendominasi. Saya berkata saya mahu berlari bawah 19 saat. Ia adalah impian dan sasaran terbesar saya jadi saya akan berlatih dengan keras dan melihat apa yang boleh saya lakukan,” katanya. - Reuters