LICE, Turki - Dua penunjuk perasaan puak Kurdish maut akibat luka tembakan yang dialami ketika pertempuran sengit dengan anggota tentera Turki di tenggara negara itu.

Ramazan Baran, 24, dan Abdulbaki Akdemir, 50, meninggal dunia di hospital selepas pertempuran antara anggota tentera dan penunjuk perasaan puak Kurdish yang marah terhadap rancangan kerajaan untuk membina berek tentera di daerah Lice dalam wilayah majoriti Kurdish di Diyarbakir.

Tiga orang termasuk dua anggota tentera dirawat di hospital selepas penunjuk perasaan melepaskan tembakan, melemparkan batu dan bunga api ke arah pasukan keselamatan.

Saksi memberitahu anggota tentera Turki menembak peluru hidup dalam pertempuran itu.

Ketegangan semakin meningkat di Lice sejak penunjuk perasaan menyekat satu jalan raya dua minggu lalu berhubung pembinaan markas tentera di kawasan majoriti puak Kurdish yang dilihat sebagai ancaman terhadap proses damai yang dimulakan pada 2012 antara kerajaan dan Parti Pekerja Kurdish (PKK) yang diharamkan - AFP