Monoloque, sebuah kumpulan yang tidak perlu diperkenalkan lagi dalam industri hiburan seni tanah air. MonoloQue yang dibarisi oleh suara utamanya, Loque yang turut berkebolehan dalam memainkan pelbagai gitar dan juga piano; Ijoo ‘Gagak Hitam’ – gitar utama, Dax – bass, papan kekunci(keyboard), perkusi(percussion); Loko – penjaga rentak, dram, perkusi, suara latar; Apex – papan kekunci, gitar dan perkusi.

Terbaru, Monoloque tampil dengan single berjudul 'Den.Dam' sebuah lagu telah dihasilkan dan digubah oleh loQue untuk meraikan ‘Den.Dam’ yang mereka pendam selama ini.

Ia juga merupakan 'ejekan' selanjutnya selepas EP ‘Inderaloka’ yang dirasmikan pada November tahun lepas, sebagai 'pencuci mulut' sebelum mendaratnya album kedua monoloQue, dengan nama timangan "Corak 2". Single ini juga adalah 'sequel' untuk 'Hikayat Halimunan Abad ke-21', di mana corak 1, "Jejak Tanah' telah dilancarkan pada November 2011.

Untuk pengetahuan anda, memetik dari kamus dewan, Dendam bermaksud ‘berahi, obsessi, rindu dendam’. Ia ibarat suatu 'pembalasan dendam, atau 'rindu dendam', ataupun hanya suatu maksud simbolik yang membawa 1000 lagi tanda tanya.

Menurut loQue, dia ingin pendengar sendiri yang membuat interpretasi masing-masing terhadap lagu ini.

"Ia terpulang pada kreativiti atau subjektiviti minda anda semua untuk mentafsirkan, kita sudah di abad ke 21, bukan?”, katanya.

Single terbaru ini telah pun bersiaran di siaran radio, dan dalam pada masa yang sama, para peminat monoloQue boleh memohon kepada radio-radio arus perdana untuk memutarkan lagu tersebut. Mereka juga boleh mendengarkan dan memuat turun lagu ‘Den.Dam’ di laman iTunes/Deezer/Spotify.

Nantikan juga klip video rasmi Den.Dam arahan Emir Ezwan yang akan ditayangkan pada 27.05.2014

Peminat juga disarankan untuk menggunakan hashtag #DenDam apabila sedang enak dibuai dengan alunan ‘Den.Dam’. - <strong>Malaysian Digest</strong>