PUTRAJAYA - Majlis Agama Islam Wilayah Persekutuan (MAIWP) menyasarkan 200,000 orang akan hadir pada acara Malam Cinta Rasul dan Doa untuk Malaysia sempena sambutan Kemerdekaan ke-57 dan sambutan 40 tahun penubuhan MAIWP pada 15 Ogos depan, di Dataran Merdeka, Kuala Lumpur.

Ketua Pegawai Eksekutif MAIWP Datuk Zainal Abidin Jaffar berkata MAIWP akan bekerjasama dengan Kementerian Komunikasi dan Multimedia (KKMM) dalam menganjurkan acara berkenaan bersempena sambutan kemerdekaan ke-57.

"Kerjasama itu merupakan perkongsian pintar dan kerjasama Strategi Lautan Biru Kebangsaan yang diilhamkan oleh Perdana Menteri Datuk Seri Najib Razak," katanya pada sidang media di Jabatan Kemajuan Islam Malaysia (Jakim) di sini hari ini.

Turut hadir Timbalan Ketua Pengarah Jabatan Hal Ehwal Khas (JASA) Datuk Abu Talib Harun dan Ketua Pegawai Eksekutif TV AlHijrah Che Wan Alias Che Wan Abdullah.

Acara yang dijangka bermula pada pukul 8 malam itu dan dijadual dihadiri Perdana Menteri Datuk Seri Najib Tun Razak dan Timbalan Perdana Menteri Tan Sri Muhyiddin Yassin, akan buat kali pertama disiarkan secara langsung di TV AlHijrah yang katanya.

"Acara Malam Cinta Rasul kini semakin mendapat tempat di hati umat Islam dan ia merupakan satu pendekatan dakwah untuk mengajak umat Islam khususnya golongan muda beragama Islam untuk lebih mendekati, menghayati dan mendalami ajaran Islam, ia juga mampu menyatu padukan umat Islam tanpa mengira fahaman politik," katanya.

Pendakwah terkenal dari Indonesia, Habib Syech Abdul Qadir Assegaf akan mengalunkan qasidah dan selawat ke atas Nabi Muhammad SAW, turut mengiringi ialah kumpulan nasyid tempatan Inteam, Al-Mawlid dan Anak Warisan Kedah, kata Zainal Abidin. - BERNAMA