KUALA LUMPUR - Semua masjid di bawah seliaan Jabatan Kemajuan Islam Malaysia (Jakim) akan terus mengadakan solat hajat meminta pesawat Malaysia Airlines (MAS) MH370 yang hilang sejak 8 Mac lalu ditemui.

Ketua Pengarah Jakim, Datuk Othman Mustapha berkata, solat hajat akan diteruskan meskipun telah berpuluh hari pesawat itu gagal dikesan oleh pasukan mencari dan menyelamat yang disertai pelbagai negara.

"Suka Jakim memaklumkan bahawa Jakim melalui masjid-masjid di bawah selian Jakim akan terus mengadakan solat hajat dan mendoakan penemuan pesawat MH370 sehingga ia ditemui dan ia akan diteruskan juga oleh semua masjid-masjid di seluruh Malaysia," katanya melalui satu kenyataan media hari ini.

Ohtman turut memaklumkan beliau sering ditanya sama ada Jakim akan menganjurkan sebarang program bagi memperingati kehilangan pesawat MH370 yang masuk hari ke-100 pada 16 Jun ini.

Justeru, katanya, satu program Majlis Tautan Hati untuk keluarga penumpang dan krew MH370 akan diadakan di Masjid Tuanku Mizan Zainal Abidin esok bermula pukul 10 pagi.

Menurutnya, program dengan kerjasama Persatuan Anak-Anak Kapal Kabin Muslim Hidayah Hilal MAS dan Majlis Agama Islam Selangor akan disertai seramai 200 orang termasuk kakitangan MAS.

Jelasnya, program itu antara lain bertujuan mengajak masyarakat untuk berkongsi perasaan dengan ahli keluarga krew dan penumpang MH370.

"Peserta akan mendengar kata-kata daripada pendakwah bebas, Ustaz Mohd Noor Ikhram bin Husin mengenai insiden itu. Turut berlangsung solat sunat hajat berjemaah selepas solat zohor," katanya. - mynewshub.my