<p style="text-align: justify;">IPOH - Mayat seorang lelaki yang dikhuatiri terjatuh ke dalam Sungai Dinding berhampiran pusat pengumpulan pasir Kampung Baru, Sitiawan, semalam ditemui hari ini.

Ketua Polis Daerah Manjung ACP Jaafar Baba berkata mayat Low Yong Kiong, 51, ditemui pada 7.30 pagi berhampiran tempat kejadian.

"Bedah siasat menunjukkan mangsa mati akibat lemas dan tiada sebarang unsur jenayah," katanya ketika dihubungi Bernama, hari ini.

Semalam, polis menerima laporan mengenai kehilangan Low pada 3.45 petang oleh rakannya apabila beliau ternampak topi dan selipar yang dipakai mangsa terapung di permukaan sungai itu. - BERNAMA</p>