KUALA LUMPUR - Ahli Parlimen Klang, Charles Santiago menyeru penganut Kristian supaya tidak gentar untuk datang ke gereja `Our Lady of Lourdes’ di Klang, Selangor pada Ahad ini.

Beliau mendakwa, pihak polis telah memberi jaminan akan menempatkan anggota pasukan itu bagi mengawal keselamatan di gereja tersebut.

"Ketua Polis Daerah Klang Selatan, Asisten Komisioner Kamarul Zaman Mamat telah memberi jaminan kepada saya bahawa penganut Kristian tidak perlu takut ke gereja berkenaan Ahad ini.

"Beliau memaklumkan telah memastikan semua aspek keselamatan yang perlu diambil bagi memastikan tiada sebarang ancaman berlaku esok," dakwanya melalui satu kenyataan media hari ini.

Charles Santiago semalam mendakwa, pihak gereja di sekitar Klang berasa takut dan bimbang dengan keselamatan mereka berikutan rancangan pihak tertentu mahu mengadakan bantahan secara besaran-besaran ke atas pihak gereja berhubung isu penggunaan kalimah Allah.

Sebubungan itu, beliau menggesa pihak polis mewujudkan satu pelan keselamatan untuk gereja di sekitar Klang bagi memastikan keselamatan penganut Kristian di daerah itu.