KUALA LUMPUR - Malaysia ingin menarik lebih ramai pelancong dari negara Islam melalui pasaran khususnya untuk memeriahkan lagi Tahun Melawat Malaysia (TMM) 2014.

Ketua Setiausaha Kementerian Pelancongan dan Kebudayaan Datuk Dr Ong Hong Peng berkata tahun lepas, sektor itu merekodkan kira-kira 23 peratus ketibaan pelancong dari negara Islam, termasuk yang berminat untuk menjejaki warisan Islam dan perkhidmatan patuh syariah.

"Berdasarkan potensi yang dimiliki negara ini dalam pelancongan Islam, kami mengunjurkan ketibaan pelancong Islam boleh meningkat kepada 30 peratus dalam jangka panjang dan 25 peratus dalam jangka pendek," katanya pada sidang media selepas menyaksikan upacara menandatangani memorandum persefahaman (MoU) antara Universiti Islam Antarabangsa Malaysia (UIAM) dan Pusat Pelancongan Islam (ITC), Kementerian Pelancongan dan Kebudayaan di sini hari ini.

Pada majlis itu, yang turut disaksikan Presiden UIAM Tan Sri Dr Rais Yatim, Rektor UIAM Prof Datuk Seri Dr Zaleha Kamaruddin dan timbalan rektor Hubungan Antarabangsa, Industri dan Komuniti UIAM Prof Dr Abdul Aziz Berghout serta Ketua Pengarah ITC Zulkifly Md Said dan Pengarah Pembangunan Industri ITC Yuhaini Yusoff, menandatangani MoU berkenaan.

Ong berkata kerjasama itu boleh membantu kerajaan mencapai sasaran yang ditetapkan manakala perbelanjaan sektor berkenaan (pelancongan Islam) dilaporkan bernilai US$130 bilion (RM427 bilion) pada 2012.

Terdahulu, Menteri Pelancongan dan Kebudayaan Datuk Seri Mohamed Nazri Abdul Aziz, dalam teks ucapannya yang dibacakan Ong, membayangkan MoU berkenaan mampu memberi hasil besar kepada ekonomi negara, di samping mewujudkan peluang pekerjaan untuk siswazah.

Katanya kerjasama ini juga akan membuka peluang ke arah pertukaran latihan, mobiliti petugas dan pelajar, penyelidikan dan penerbitan bersama serta promosi bagi kegiatan pelbagai budaya Islam.

Sementara itu, dalam kenyataannya, Dr Rais berkata UIAM berharap MoU berkenaan serta program kecemerlangan global yang dirancang universiti itu, akan menjadi pelengkap kepada inisiatif kerajaan untuk menjadikan TMM 2014 suatu kejayaan besar.

"Di samping itu, rangkaian global sedia ada universiti ini sentiasa bersedia untuk bekerjasama dengan kerajaan bagi mempromosi negara ini, terutama berkaitan aspek keagamaan dan kebudayaan serta kegiatan artistik dan intelek yang mampu mengukuhkan lagi kedudukan Malaysia sebagai pusat rujukan Islam utama dunia," katanya.

Majlis itu juga menyaksikan pelancaran tidak rasmi Program Kecemerlangan Global UIAM 2014, termasuk Global IIUM Alumni Homecoming Week 2014, penubuhan Kursi Tulisan Al-Quran Pertubuhan Pendidikan, Saintifik dan Kebudayaan Islam (ISESCO) serta Pameran Penyelidikan, Ciptaan dan Inovasi Antarabangsa. - BERNAMA