ARAU - Menteri Besar Datuk Seri Azlan Man menyifatkan pendukung institusi raja yang menolak institusi itu apabila kepentingan mereka tergugat sebagai virus berbahaya dan menghancurkan keharmonian rakyat.

Beliau berkata golongan itu yang wujud dalam masyarakat hari ini menggunakan institusi raja untuk kepentingan peribadi mula bersikap menentang apabila kepentingan mereka dicabar.

Golongan ini, katanya, ibarat tiada semangat jatidiri kerana tidak menghormati institusi raja sedangkan penjajah Inggeris pun menghormati dan
menerima institusi raja dalam sistem pemerintahan negara.

"Bangsa Melayu seharusnya menunjukkan contoh dan teladan yang baik serta mempertahankan hak mereka untuk terus menjadi tunjang perpaduan rakyat," kata Azlan ketika berucap menutup Seminar Institusi Raja (SIRAj) II 2014 di Universiti Malaysia Perlis (UniMAP) di Pauh Putra, dekat sini, hari ini.

Katanya sistem raja berperlembagaan yang termaktub dalam Perkara 181 Perlembagaan Negara selain institusi raja sebagai payung dan lambang kerajaan sejak zaman berzaman dihormati setiap lapisan rakyat.

"Golongan yang berusaha mencemarkan institusi raja ini sebenarnya tidak pernah belajar sejarah dan memahami peranan institusi raja dalam kehidupan masyarakat Melayu," kata Azlan.

Beliau berkata setiap kesusutan yang menimpa umat Islam boleh dirungkai selagi penganutnya berpegang kepada al-Quran dan Sunnah Nabi Muhammad S.A.W.

Katanya kerajaan negeri menghargai segala usaha UniMAP bekerjasama dengan Pejabat Raja Perlis dan Muzium Negara menganjurkan SIRAj II dalam usaha memperkasakan institusi raja serta mendidik generasi muda memahami sistem pemerintahan beraja dengan jelas.

Mengenai resolusi SIRAj II, Azlan berkata kerajaan negeri mahu ia diterapkan dalam kehidupan rakyat kerana terdapat kalangan rakyatnya tidak memahami peranan institusi raja dan hubung kaitnya dengan kerajaan yang memerintah.

Sebelum itu pengerusi SIRAj II yang juga Naib Canselor UniMAP, Datuk Prof Dr Kamarudin Hussin membentangkan tujuh resolusi yang diputuskan seminar itu yang bermula semalam.

Antara resolusi itu adalah sejarah dan kerajaan Perlis patut disebarluaskan kepada generasi muda agar menjadi warisan dan penghayatan rakyat Perlis; adat istiadat diraja patut diketahui rakyat sebagai satu cara menjunjung kasih kepada institusi raja Perlis;

Agama Islam menjadi dasar pegangan dan penghayatan kepimpinan diraja sebagai tunggak pemerintahan negeri untuk dicontohi rakyat; pengukuhan institusi raja sebagai agenda berterusan; serta pemerintahan beraja menjadi pemangkin yang relevan dengan pembangunan ekonomi dan sosial negeri yang berterusan. - BERNAMA