GEORGE TOWN - Polis memberkas empat lelaki bagi membantu siasatan kes samun dan culik empat sekeluarga dalam kejadian di Taman Hutching di sini awal bulan ini.

Ketua Polis Daerah Timur Laut, Asisten Komisioner Mior Faridalathrash Wahid berkata, keempat-empat lelaki berusia 21 hingga 42 tahun itu diberkas menerusi tiga serbuan di sekitar Sungai Petani, Kedah, pada Sabtu lalu.

Dua daripada mereka ditahan kerana membeli barangan samun daripada suspek yang berusia 32 tahun itu, manakala seorang lagi rakan serumah suspek, katanya kepada pemberita di sini hari ini.

Mengulas kes tersebut, Mior Faridalathrash berkata, dalam kejadian 4.30 pagi pada 3 Julai lalu, mangsa bersama isteri dan dua anak perempuan mereka dilarikan oleh dua suspek bersenjatakan parang yang sebelum itu menyamun rumahnya.

Katanya, mangsa yang juga ahli perniagaan bagaimanapun berjaya melarikan diri ketika disuruh turun dari kereta untuk mengeluarkan wang di sebuah mesin pengeluaran wang automatik di Perai.

Isteri dan dua anak mangsa pula ditemui ditinggalkan di tepi jalan di Tikam Batu, Kedah kira-kira setengah jam kemudian, katanya.

Menurut Mior Faridalathrash kereta jenis Mercedes Benz milik mangsa ditemui di belakang sebuah bengkel kenderaan di Bandar Perdana, Sungai Petani sehari selepas kejadian.

Katanya, polis kini menjejaki seorang lagi lelaki yang dipercayai rakan subahat suspek pertama dalam kejadian samun dan culik itu.

Dua lelaki ini dipercayai terbabit dalam sekurang-kurangnya tujuh kes samun dan pecah rumah di sekitar Pulau Pinang dan Kedah, katanya. - BERNAMA