KUALA LUMPUR - Angin kencang dan laut bergelora (kategori pertama) dijangka berterusan sehingga esok bagi kawasan perairan Perlis, Kedah, Pulau Pinang, Sarawak (Miri), Sabah (Kudat, Pantai Barat dan Pedalaman) dan Wilayah Persekutuan Labuan.

Menurut kenyataan Jabatan Meteorologi di sini Sabtu, angin kencang Barat Daya dengan kelajuan 40 hingga 50 Kmsj dengan ombak setinggi 3.5 meter ini turut dijangka berlaku di kawasan perairan Samui, Labuan, Selat Melaka Utara dan Sulu.

"Keadaan ini adalah berbahaya kepada bot-bot kecil, rekreasi laut dan sukan laut," menurut kenyataan itu.

Katanya ribut petir di perairan Reef North dan Layang-layang juga dijangka berterusan sehingga awal petang ini dan cuaca itu berbahaya kepada bot-bot kecil. - BERNAMA