PENDUDUK dari segenap pelosok dunia melakukan bantahan terhadap serangan dahsyat Israel ke atas Gaza yang mengorbankan lebih 170 nyawa termasuk wanita dan kanak-kanak sejak serangan dilancarkan bermula Selasa lalu.

Protes yang diadakan di bandar-bandar metropolitan dunia seperti Milan, New York, London, Seoul dan Paris disertai oleh ribuan penunjuk perasaan yang berang atas tindakan terkutuk rejim Zionis itu.

Di Tel Aviv dan Haifa,seramai 500 penduduk Palestin yang tinggal di dalam wilayah taklukan Israel berganding bahu bersama penganut Yahudi Ortodoks untuk membantah serangan ganas terhadap Gaza dan menggesa supaya penindasan dihentikan, Sabtu lalu. Aktivis solidariti dan belia Palestin di daerah Yaffa turut serta melaungkan protes terhadap kezaliman tentera Zionis.

Selain itu, di Amerika Syarikat, sebuah persatuan keamanan Yahudi iaitu Jewsih Voice for Peace yang merupakan penaja bersama majoriti kempen anti-keganasan turut menyuarakan rasa marah terhadap kenyataan Israel bahawa serangan yang dlakukan adalah untuk 'kebaikan semua bangsa Yahudi'.

Jumaat lalu, ribuan pembantah mengadakan demonstrasi di Jordan, Turki, Mesir, Lebanon, Yemen, Tunisia, Indonesia, Amerika Syarikat, Perancis dan United Kingdom.

Di  Ankara, para penunjuk perasaan bertindak berkumpul di hadapan kedutaan Israel dan melaungkan kecaman terhadap opresi Zionis terhadap Palestin.

Sebuah demonstrasi besar-besaran juga dilakukan di Jakarta di mana peserta menyuarakan kemarahan pada rejim Zionis Israel dengan mengotori gambar Perdana Menterinya Benjamin Netanyahu.

Mesir juga mengecam pengeboman Gaza dalam protes di Kaherah.

Di Oslo, sekitar 3.000 aktivis pro-Palestin berkumpul di luar kompleks Parlimen untuk mendukung perdamaian di Gaza.

Perwakilan dari persatuan penduduk Palestin dan juga penyokong bantahan di Norway memberikan ucapan pada acara tersebut, mengutuk serangan Israel di Gaza yang telah menelan lebih daripada 170 nyawa yang telah memasuki hari ketujuh,hari ini.

“Ada penjajah dan satu lagi, yang dijajah. Dan apabila ada mangsa sudah tentu wujudnya pemangsa,” kata wakil parti berhaluan kiri Heikki Eidsvoll Holmas dalam ucapan beliau.

Di Kanada, penunjuk perasaan berkumpul di West Bloor Street berhampiran Muzium DiRaja Ontario  untuk memprotes agresi Israel terhadap Gaza.

“Kita perlu menghentikan agresi terhadap mereka yang tidak bersalah,” kata Wael Ghuneim, presiden Persatuan Palestin di Hamilton di dalam satu kempen protes yang dihadiri ratusan pembangkang.

Keadaan di Gaza semakin meruncing sejak kejatuhan Presiden Mohammad Morsi, kerana laluan masuk di pintu Rafah untuk membolehkan bantuan kebajikan disampaikan tersekat apabila Mesir menutup laluan tersebut.