SEPANG - Hampir beku. Itu antara pengalaman yang tidak dapat dilupakan oleh seorang daripada peserta Kembara Bumi Suci 2014 yang tiba di Lapangan Terbang Antarabangsa Kuala Lumpur (KLIA) di sini hari ini.

Abi Khalid Abd Samad, 33, berkata pengalaman itu berlaku ketika beliau dan dua lagi iaitu penerbit Firdaus Muhammad Zainal dan wartawan serta penulis blog 'Rocky's Bru' Datuk Ahirudin Attan berada di kawasan pergunungan Pamir Alay, Kyrgyzstan.

"Kami tiba lebih awal di situ dan waktu itu pukul 6.30 petang. Suhu pula di bawah -18 darjah Celcius.

"Kain penutup muka beku dan melekat di pipi...saya lihat tangan saya hampir kena 'frost-bite' (reput fros) dan muka memang dah pucat walaupun pakai jaket lima lapis," katanya kepada pemberita, sejurus tiba di KLIA.

Katanya ketiga-tiga mereka hanya mampu berzikir mengingati Allah SWT dan keluarga sambil menunggu ketibaan kesemua anggota konvoi di situ.

"Alhamdulillah...Ketua Ekspedisi Azman Baharuddin membuat keputusan cepat untuk menyelamatkan kami," katanya menambah mereka kemudian berpatah balik dan bermalam di sebuah perkampungan berdekatan sebelum meneruskan perjalanan keesokan harinya.

Kembara Bumi Suci 2014 merupakan ekspedisi bermotosikal yang disertai 12 peserta, meliputi perjalanan sejauh 17,500 kilometer merentasi Thailand, China, Kyrgyzstan, Uzbekistan, Kazakhstan, Rusia, Georgia, Turki, Kuwait dan Arab Saudi.

Ekspedisi 60 hari itu dilancar oleh Perdana Menteri Datuk Seri Najib Tun Razak pada Mac lalu dan peserta mengakhiri kembara dengan mengerjakan umrah di tanah suci.

Lima daripada mereka tiba di tanah air semalam, sementara baki tujuh lagi tiba hari ini.

Sementara itu, Azman yang bersyukur kerana eskpedisi berjaya disudahkan, menganggap kembara tersebut paling mencabar berbanding dua ekspedisi sebelum
ini, kerana keadaan cuaca yang ekstrem, permukaan jalan yang sukar selain masalah untuk menyeberangi sempadan sesebuah negara.

"Kita ada lapan motosikal, 12 peserta dan satu van untuk sokongan dan kesemua kami dan kenderaan kami sampai dengan selamat tanpa sebarang kejadian atau kemalangan.

"Bagi saya ekspedisi ini macam sekolah, kita belajar tentang kehidupan, tentang satu sama lain, tentang budaya, hospitaliti masyarakat dan tanggungjawab kita dalam mempromosi Malaysia," katanya.

Azman berkata ekspedisi itu mungkin akan diadakan lagi pada 2016.

Dalam pada itu, Ahiruddin yang juga merupakan penasihat program berkenaan berkata ekspedisi bukan sekadar menunggang secara 'suka-suka', sebaliknya turut membawa mesej wasatiyyah daripada Perdana Menteri di setiap destinasi yang mereka lalui.

"Kami cuba menyampaikan mesej tersebut di setiap destinasi di setiap negara melalui tingkah laku kami dan kami juga cuba mencungkil wasatiyyah komuniti yang kami lawati," katanya. - BERNAMA