<p style="text-align: justify;">MELAKA - Pihak polis memohon waris atau kenalan kepada seorang wanita yang ditemui mati di jirat Cina Bukit Jelutong Sungai Putat pada 21 April lepas supaya menuntut mayatnya.</p>
<p style="text-align: justify;">Ketua Bahagian Siasatan Jenayah Daerah Melaka Tengah Deputi Superitendan Gan Chip Poh berkata wanita itu dipercayai warga asing berusia lingkungan 28 hingga 31 tahun dengan anggaran ketinggian 147 sentimeter dan berat badan antara 60 hingga 63 kilogram.</p>
<p style="text-align: justify;">Beliau berkata ketika ditemui, wanita berbadan gempal, berambut hitam paras bahu itu lengkap berpakaian tidur paras lutut berwarna kuning yang mempunyai gambar kartun 'Mickey Mouse'.</p>
<p style="text-align: justify;">"Wanita tersebut tidak memakai kasut atau selipar dan tiada sebarang parut atau tanda nyata ditemui pada tubuh serta tiada pengenalan diri ditemui pada mangsa," katanya kepada pemberita dalam satu sidang akhbar di sini hari ini.</p>
<p style="text-align: justify;">Mayat wanita tersebut ditemui dalam keadaan tertiarap di hadapan sebuah jirat oleh seorang pemotong rumput kira-kira 2.45 petang pada 21 April lepas. - BERNAMA</p>