KUALA LUMPUR - Naib Ketua Dewan Pemuda PAS Malaysia (DPPM), Ir. Khairil Nizam Khirudin berharap pasukan Jerman akan menjuarai Piala Dunia pada tahun ini.

Beliau berkata, pasukan itu mempunyai keseimbangan dari sudut permainan dan strategi serta konsisten berada di tempat kedua dan ketiga dalam tiga siri kejuaraan sebelum ini.

“Meskipun dihimpit dengan beberapa kontroversi dan kecederaan pemain namun saya melihat Jerman mampu mengatasinya.

“Dibarisi pemain pertahanan yang kental seperti Philipp Lahm dan Erik Durm, perancang yang bijak seperti Mesut Ozil, barisan tengah seperti Toni Kroos, Marco Reus dan Bastian Schweinsteiger dan jentera serangan berbisa seperti Thomas Mueller dan Miroslav Klose mampu memberikan kegerunan dan menewaskan pasukan lawan,” katanya dalam satu kenyataan media

Justeru, katanya, beliau percaya pasukan Jerman tahun ini dapat mengulangi kegemilangan era Oliver Kahn/Michael Ballack semasa Piala Dunia 2002.

“Meskipun Jerman bukan pasukan yang saya minati, namun pasukan yang terkenal dengan jolokan Die Mannschaft itu dilihat mampu membawa pulang trofi Piala Dunia kembali ke Jerman,” katanya.

Namun, beliau mengakui kebanyakan pasukan negara yang bertanding dalam kejohanan dunia kali ini mempunyai kekuatan seimbang antaranya Brazil dan Itali yang juga berpeluang menjulang Piala Dunia 2014.

Khairil Nizam dalam pada itu menyeru peminat bola sepak beragama Islam supaya mengambil peluang daripada kejohanan Piala Dunia itu untuk bertahajud pada waktu malam.

“Sekiranya kita mampu bangun malam semata-mata untuk menonton bola, luangkanlah masa selama 10 minit untuk bertahajud kepada Allah. Mudah-mudahan ia menjadi kelaziman kita untuk bangun malam meskipun demam Piala Dunia sudah berlalu nanti,” katanya. - mynewshub.my