<strong>PROTON</strong> Holdings Bhd tidak menolak kemungkinan mengeksport keretanya ke Tajikistan tidak lama lagi, kata Ketua Pegawai Eksekutifnya (CEO), Datuk Abdul Harith Abdullah.

Abdul Harith berkata Proton, serta masyarakat perniagaan yang berkunjung bersama Presiden Emomali Sharipovich Rahmon dalam lawatan beliau selama empat hari ke Malaysia mulai 22 Jun 2014, sedang mengkaji kemungkinan pasaran.

"Barangkali, sebagai permulaan, kita boleh menghantar kereta Proton siap terpasang sepenuhnya dari Malaysia kerana kita mengamalkan ideologi, mana-mana negara yang kita boleh tembusi, kita akan cuba.

"Dari segi penubuhan kemudahan perkilangan di Tajikistan, kita perlu lihat sama ada ia berdaya maju dari sudut ekonomi kerana jumlah amat penting bagi pelaburan yang sebegitu besar," katanya kepada pemberita semasa lawatan presiden itu ke Kompleks Pusat Kecemerlangan dan kemudahan perkilangan Proton di sini hari ini.

Abdul Harith berkata presiden itu mahu rakyat Tajikistan mempelajari dan mengambil peluang daripada lawatan ini untuk melihat sama ada wujud bidang-bidang kerjasama dengan Malaysia, malah juga dengan Proton.

Presiden itu meluangkan masa kira-kira sejam melawat kemudahan itu.

Rahmon dijangka berlepas pulang hari ini. - BERNAMA

&nbsp;

&nbsp;