Yumen - Pegawai China menutup sebahagian besar sebuah bandar raya selepas seorang penduduk yang digigit seekor tikus mati akibat dijangkiti wabak bubonik.

Mangsa berusia 38 tahun dari bandar Yumen di wilayah Gansu dijangkiti wabak berkenaan minggu lalu.

Ekoran kejadian berkenaan, kira-kira 30,000 penduduk diarah supaya tidak meninggalkan bandar berkenaan sementara polis mengadakan sekatan jalan raya di sekeliling bandar itu.

Menurut laporan pihak keselamatan, 151 orang yang pernah berhubung secara langsung dengan mangsa sudah dikuarantin.

Stesen televisyen China melaporkan, mereka yang dikuarantin bagaimanapun dalam keadaan stabil.

Bandar berkenaan dikatakan mempunyai bekalan beras, tepung dan minyak yang mencukupi untuk semua penduduknya selama sebulan.

Pihak berkuasa China juga memperuntukkan kira-kira RM500,000 untuk kerja-kerja menyuntik.

Wabak bubonik disebarkan oleh kutu tikus luar seperti marmot.

Walaupun ia boleh dirawat secara berkesan, tetapi pesakit mungkin mati 24 jam selepas dijangkiti. - Agensi