KUALA LUMPUR - Ahli Parlimen Segambut daripada parti DAP, Lim Lip Eng mendakwa Dewan Bandaraya Kuala Lumpur (DBKL) bertindak zalim ke atas golongan gelandangan dengan mensabotaj tempat rehat dan tidur mereka di jalanan.

Beliau mendakwa, DBKL memasang besi pada bangku yang terletak di kaki lima di sekitar ibu negara bagi menghalang golongan gelandangan berbaring atau tidur di kerusi tersebut.

"Saya dimaklumkan bahawa ada pemasangan besi-besi di bangku orang ramai di beberapa lokasi kaki lima ibu negara. Saya juga telah melihat gambar-gambar seorang warga miskin kota yang terpaksa memaksa dirinya masuk ke celah-celah besi itu untuk tidur di bangku panjang tersebut.

"Saya tidak pernah menyangka senario yang begitu menyayat hati ini akan terjadi di Kuala Lumpur. Perbuatan memasang besi-besi ini langsung tidak berhati perut, malah menampakkan betapa zalimnya pihak berkuasa di Kuala Lumpur yang tidak menyantuni golongan yang tidak bernasib baik dan hidup di jalanan," katanya melalui satu kenyataan media hari ini.

Lip Eng turut melahirkan rasa kesal kerana pegawai dan anggota DBKL sanggup memasang besi itu pada bulan Ramadan sedangkan mereka sepatutnya melakukan kebaikan dan menjaga kebajikan warga miskin di ibu negara.

Menurutnya, mereka yang tidak bernasib baik sepatutnya diberi bantuan untuk merasai kegembiraan menyambut bulan mulia.

Tetapi, dakwanya, DBKL berhati batu dan tidak berperikemanusiaan hingga sanggup memasang besi itu demi menghalang gelandangan tidur ditempat tersebut.

"Manusia jenis apa yang sanggup berbuat begini kepada fakir miskin di bulan umat Islam berkejar-kejar berbuat kebaikan," soal beliau. - mynewshub.my