CHINA – Selepas ditinggalkan ibunya hanya kerana dia dilahirkan dengan ketumbuhan di belakang badannya, akhirnya seorang kanak-kanak akan menjalani pembedahan yang bakal mengubah hidupnya kelak.

Kanak-kanak itu yang tidak dinamakan, akan menjalani pembedahan membuang ketumbuhan tersebut di Hospital Kanak-kanak Quanzhou, dengan kosnya dibiayai hasil derma daripada orang ramai.

Dia merupakan anak kepada Lin Meng, 23, manakala bapanya pula adalah You Shen, 25.

Ibu dan bapanya bertemu ketika mereka bekerja di Shishi. Semasa Lin Meng mengandung, tiada tanda-tanda yang menunjukkan bahawa bayi itu mengalami ketumbuhan tersebut.

Semasa dilahirkan, kanak-kanak tersebut mempunyai ketumbuhan sebesar buah anggur di belakangnya dan ia semakin membesar.

Ibunya, kemudian menghilangkan diri pada waktu malam dan tidak kembali lagi ke rumah tersebut.

Kanak-kanak itu kemudiannya dijaga oleh bapa dan neneknya, You Yin.

``Ibunya tidak suka dengan keadaan anaknya itu. Tetapi amat mengejutkan apabila dia memutuskan untuk meninggalkan anaknya sendiri. Budak ini sungguh comel.

``Kami menghabiskan semua wang untuk membolehkan dia menjalani rawatan,’’ kata neneknya itu.

Mereka kemudian membuat rayuan untuk pembedahan, dan orang ramai tampil memberikan derma kepada kanak-kanak tersebut.