Hunan (China) - Seorang murid mendapat pujian melangit daripada pengguna Internet di China apabila kisahnya menggendong rakan sekelasnya yang lumpuh akibat penyakit polio sekolah selama empat tahun tersebar.

Sejak berusia sembilan tahun, murid berkenaan, He Qin-jiao, 13 menggendong rakan sekelasnya, He Ying-hui setiap hari ke sekolah.

He bertindak demikian kerana keluarga Hui tidak berupaya untuk berbuat demikian.

Tanggungjawab berkenaan dilaksanakan He sehingga akhir tahun lalu apabila rakan sekelasnya menerima kerusi roda daripada kerajaan tempatan.

Walaupun selepas Hui menerima kerusi roda itu, He masih bangun seawal enam pagi setiap hari dan bergegas ke rumah rakannya untuk membantunya duduk di atas kerusi roda dan menolaknya ke sekolah.

Apabila tiba di sekolah, He akan menggendong Hui di belakangnya untuk naik ke kelas mereka yang berada di tingkat dua.

Kedua-dua pelajar ini akan menamatkan sekolah rendah tidak lama lagi.

Bagaimanapun, menurut He, dia akan tetap menjaga rakannya itu apabila mereka memulakan sekolah menengah tahun depan. - Agensi