London - Sky News terpaksa memohon maaf malam tadi selepas salah seorang pemberitanya, Colin Brazier, menyelongkar barang-barang kepunyaan mangsa pesawat Malaysia Airline MH17.

Jurucakap Sky News memberitahu, perbuatan Brazier itu merupakan tindak balas dalam kejadian melibatkan aspek kemanusiaan dan dia ingin menunjukkan kepada penonton apa yang terkandung dalam  beg yang dibawa mangsa.

Jelasnya, Brazie juga kemudiannya merasakan tindakannya itu tidak wajar dan telah menyatakannya ketika rancangan sedang bersiaran langsung.

``Brazier dan Sky News meminta maaf terhadap mana-mana kesalahan yang berlaku.

``Brazier telah memberikan gambaran yang menyayat hati terhadap apa yang menimpa mangsa,’’ kata jurucakap berkenaan.

Dalam laporan berita yang disiarkan secara langsung, wartawannya Colin Brazier dilihat mengambil barangan dalam beg yang terbuka sebelum berkata ``Kita tidak sepatutnya melakukan ini (menyelongkar), saya rasa.’’

Ia menyebabkan kemarahan banyak pihak malah penyampai radio BBC, Shelagh Fogarty menyelarnya : ‘Sky!! Suruh wartawan anda berhenti menyelongkar barangan di tempat kejadian  #mH17 crash site. Kita tidak sepatutnya melakukan ini !! Barangan ini adalah untuk saudara-mara (mangsa).’

Selain itu, profesor media Joey Blower, pula menyifatkannya sebagai detik dahsyat dalam kewartawanan.