KUALA LUMPUR - AirAsia mendapat pengiktirafan sebagai Syarikat Penerbangan Tambang Rendah Terbaik Dunia buat kali ke-6 dalam Majlis Anugerah Syarikat Penerbangan Dunia Skytrax 2014 semalam.

AirAsia turut memenangi anugerah Syarikat Penerbangan Tambang Rendah Terbaik Asia bagi enam tahun berturut-turut dalam majlis itu.

AirAsia dalam satu kenyataan media berkata, Anugerah Syarikat Penerbangan Dunia Skytrax merupakan mercu tanda kecemerlangan global bagi syarikat penerbangan dan salah satu anugerah paling berprestij bagi industri penerbangan.

“Kaji selidik tahunan global yang dijalankan sepanjang tempoh 10 bulan dan merangkumi lebih daripada 245 syarikat penerbangan, daripada syarikat penerbangan antarabangsa yang terbesar hingga ke syarikat penerbangan domestik yang lebih kecil.

“Sebanyak 18.9 juta kaji selidik pelanggan telah dikumpul yang mengukur standard produk barisan hadapan dan perkhidmatan sesebuah syarikat penerbangan itu melalui 41 petunjuk prestasi utama,” kata kenyataan itu semalam.

Ketua Pegawai Eksekutif Kumpulan AirAsia, Tan Sri Tony Fernandes dalam kenyataan sama berkata, AirAsia bermula dengan cuma dua pesawat lama untuk enam laluan pada tahun 2002 dan kini mengendalikan lebih 160 pesawat, 95 destinasi dan menerbangkan lebih 250 juta penumpang.

Justeru, katanya, anugerah itu merupakan satu penghormatan besar buat AirAsia hasil sokongan padu semua pihak ke atas operasi syarikat itu termasuk pihak berkuasa lapangan terbang. - mynewshub.my