<p style="text-align: justify;">KUANTAN - Sebuah kedai tayar dan servis membaiki kereta di Jalan Beserah di sini musnah dalam kebakaran malam tadi.</p>
<p style="text-align: justify;">Penolong Pengarah Bahagian Operasi Jabatan Bomba dan Penyelamat Pahang Wan Mohd Nazlis Wan Ismail berkata pihaknya menerima panggilan orang awam yang memaklumkan perkara itu pada 10.07 malam.</p>
<p style="text-align: justify;">Beliau berkata pihaknya mengambil masa kira-kira setengah jam untuk mengawal kebakaran daripada merebak ke stesen minyak dan lot kedai yang bersebelahan kedai tayar berkenaan.</p>
<p style="text-align: justify;">"Empat jentera dengan kekuatan 32 anggota dari tiga Balai Bomba di Kuantan, Taman Tas dan Indera Mahkota dihantar ke tempat kejadian. Punca kejadian masih disiasat," katanya.</p>
<p style="text-align: justify;">Sementara itu, pemilik kedai itu Yap Yun Hock, 60-an, berkata beliau mendapat panggilan mengenai kebakaran itu dari seorang pekerjanya pada 10 malam.</p>
<p style="text-align: justify;">Kerugian akibat kebakaran itu dianggarkan lebih RM1 juta, katanya kepada Bernama. - BERNAMA</p>