KUALA LUMPUR - Ketua Pesuruhjaya Pengakap Malaysia, Datuk Dr. Mohamad Shahrum Osman meminta persatuan itu di peringkat negeri mewujudkan laman web masing-masing dengan lebih teratur dan efisien.

Beliau berkata, tinjauannya mendapati banyak banyak Blog, Facebook dan web pengakap peringkat negeri yang diwujudkan tidak dapat menjadi pusat rujukan yang baik untuk orang ramai.

“Persekutuan Pengakap Malaysia amat berharap semua negeri mempunyai laman web sendiri yang dipautkan dengan laman web Persekutuan Pengakap Malaysia.

“Melalui cara ini, semua aktiviti pengakap seluruh negara akan dapat disebarkan dan dikongsi dengan lebih cepat, tepat dan terkini,” katanya melalui satu kenyataan media hari ini.

Mohamad Shahrum berkata, pengakap peringkat negeri perlu mempunyai suatu laman web yang boleh membantu ahli-ahli pengakap dari seluruh negara membuat rujukan, dan kajian berkaitan kepengakapan.

Menurutnya, laman web pengakap negara luar mempunyai pelbagai paparan ilmu dan aktiviti pengakap mereka secara lengkap dan terkini dan boleh menjadi sumber rujukan untuk ahli pengakap di seluruh dunia.

Justeru, katanya, adalah penting untuk pengakap Malaysia memilik laman web serupa memandangkan pejabat Ibu Pejabat Pengakap Sedunia (WOSM) dari Geneva, Switzerland akan dipindahkan ke Brickfield, Kuala Lumpur bermula bulan depan.

“Sudah tentu negara kita akan menjadi tumpuan ahli-ahli pengakap dari seluruh dunia. Ramai mereka akan melayari laman web pengakap Malaysia untuk mendapat maklumat. Oleh itu, laman web pengakap peringkat negeri, daerah dan kawasan masing-masing perlu berkualiti dan berinformasi.

“Kesemua laman web itu boleh nanti kita pautkan dengan laman web Pengakap Malaysia yang ada sekarang sekaligus akan mewujudkan jaringan maklumat yang lebih berkualiti setanding dengan negara lain,” katanya. - mynewshub.my