Kuala Lumpur - Pengguna Lebuhraya Damansara Puchong (LDP) berhampiran Hotel One World di sini, terkejut apabila lelaki yang disangkakan tertidur di dalam van sebaliknya didapati sudah mati.

Dalam kejadian jam 8.30 malam itu, mangsa yang berusia 40-an ditemui dalam keadaan kepala tersembam di bahagian stereng.

Sumber polis berkata, kenderaan mangsa sebelum itu didapati berhenti dan berada di bahu lebuh raya selama beberapa jam.

Menurutnya, orang ramai yang mulanya menyangka mangsa tertidur bagaimanapun bertindak memeriksa kenderaan itu dan cuba mengejutkan mangsa.

“Bagaimanapun mangsa tidak memberi tindak balas ketika cermin kenderaan diketuk. Susulan itu orang ramai segera menghubungi pihak polis bagi memaklumkan kejadian itu.
“Mangsa yang diperiksa dipercayai mengalami serangan sakit jantung sebelum meninggal dunia di lokasi kejadian,” katanya.

Sementara itu, Ketua Polis Daerah Petaling Jaya Asisten Komisioner Azmi Abu Kassim berkata, mayat mangsa sudah dihantar ke Pusat Perubatan Universiti Malaya (PPUM) untuk dibedah siasat. - Harian Metro