Kuantan - Kebanyakan pemain Pahang meluahkan rasa kecewa berikutan pembatalan aksi persahabatan menentang kelab Indonesia, Persija yang sepatutnya diadakan pada 19 Julai ini.

Lebih-lebih lagi perlawanan itu menjadi persediaan skuad kendalian Zainal Abidin Hassan menghadapi kempen Piala Malaysia mempertahankan gelaran juara musim lalu.

Namun, mereka percaya Zainal Abidin pasti mempunyai perancangan mengadakan perlawanan persahabatan bersama pasukan beraksi dalam saingan Piala Malaysia.

Bagi kapten pasukan Mohd Razman Roslan, pembatalan itu amat mengecewakannya ketika Pahang berusaha mempertahankan piala berprestij itu.

Menurutnya, Persija antara kelab terbaik liga Indonesia dan diyakini mampu memberikan inspirasi buat Pahang membentuk pasukan mantap.

“Bagaimanapun, selaku kapten, saya harap kami dapat beraksi perlawanan persahabatan sebelum saingan bermula Ogos ini,” katanya.

Sementara itu, penyerang Pahang, Mohd Fauzi Rozlan yang turut berkongsi kekecewaan percaya pembatalan itu tidak menjejaskan tumpuan skuad Tok Gajah untuk mengekalkan gelaran juara.

“Memang terkejut dengan pembatalan itu dan kami harap dapat bermain beberapa perlawanan persahabatan bagi menilai prestasi semasa.

“Sebagai juara bertahan, persiapan lebih rapi perlu dilakukan supaya dapat mempamerkan aksi terbaik ketika kempen Piala Malaysia,” katanya.

Kelmarin, Setiausaha Kehormat Persatuan Bolasepak Negeri Pahang (PBNP) Fuzzeimi Ibrahim mengesahkan Persija membatalkan aksi persahabatan berkenaan.

Pembatalan aksi persahabatan itu berikutan sebahagian besar pemain Persija bersama skuad kebangsaan Indonesia yang menjalani latihan di Itali pada tarikh itu. - <strong>myMetro Online</strong>