KUALA LUMPUR - Proton Holdings Berhad (Proton) menganjurkan Pertandingan Reka Bentuk Proton 2014 khusus untuk golongan belia bermula hari ini hingga 4 Ogos 2014.

Proton dalam satu kenyataan media memberitahu, pertandingan itu mengkehendaki peserta menghasilkan rekaan kereta Proton bertemakan `#PROTONCITYCAR2020’.

“Rakyat Malaysia berusia 13 hingga 25 tahun layak mengambil bahagian kerana ia sememangnya bertujuan mendedahkan golongan itu kepada dunia rekaan kereta dan platform menunjukkan bakat.

“Hadiah menarik menanti para pemenang termasuk wang tunai, `Macbook’ dan menjalani latihan (internship) di `PROTON's R&amp;D Creative Design Centre’,” kata kenyataan itu hari ini.

Menurut kenyataan itu, Pertandingan Reka Bentuk Proton 2014 dibahagi kepada dua kategori iaitu untuk individu berusia antara 13 hingga 17 tahun dan individu berusia 18 hingga 25 tahun.

Jelas kenyataan itu, semua peserta dikehendaki mereka bentuk lakaran luar dan dalam kenderaan termasuk gambaran 3/4 hadapan, sisi dan belakang menggunakan kertas bersaiz A3

Peserta juga dikehendaki menyertakan penerangan tentang tajuk, konsep, cadangan jualan dan sistem enjin yang dicadangkan seperti petrol, diesel, hibrid, elektrik, dan lain-lain.

Kata kenyataan itu, peserta boleh menghantar penyertaan maksimum sebanyak tiga reka bentuk melalui emel atau secara dalam talian melalui laman web citycar2020.proton.com.

“Borang boleh diperoleh daripada laman web dan di cawangan Proton terpilih di seluruh negara,” kata kenyataan itu. - mynewshub.my