KUALA LUMPUR - Ahli Parlimen Serdang, Ong Kian Ming daripada parti DAP mendakwa orang ramai terutama golongan ibu bapa masih tidak jelas dengan konsep Ujian Pentaksiran Tingkatan Tiga (PT3).

Beliau mendakwa, orang ramai termasuk golongan guru masih keliru bagaimana PT3 boleh dianggap berbeza dengan Penilaian Menengah Rendah (PMR).

“Gguru-guru, ibu bapa dan pelajar benar-benar keliru tentang PT3.

“Bagaimana ia berbeza daripada PMR, bagaimana ia akan digunakan dalam menentukan aliran pelajar selepas tamat Tingkatan 3 dan bagaimana ia akan mengelakkan berat sebelah daripada segi penetapan soalan dan penandaan kertas di peringkat sekolah,” soalnya melalui satu kenyataan media hari ini.

Sehubungan itu, Kian Ming menggesa Kementerian Pendidikan mewujudkan sebuah talian khas dikendalikan sebuah pasukan khas bagi menjawab segala persoalan orang ramai tentang PT3.

Dakwanya, Kementerian Pendidikan perlu memastikan sebarang potensi akan berlaku bias dalam pelaksanaan PT3 termasuk daripada sudut pemarkahan oleh pihak sekolah dapat dielakkan.

Beliau turut meminta sebuah jawatankuasa khas ditubuhkan untuk memastikan pelaksanaan PT3 yang lebih baik pada tahun depan bagi memastikan kesilapan pada tahun ini tidak berulang. - mynewshub.my