KUALA LUMPUR - Kementerian Dalam Negeri tidak pernah melantik mana-mana individu atau syarikat untuk urusan seperti memberi diskaun atau kompaun kepada pesalah trafik.

Menterinya, Datuk Seri Dr Ahmad Zahid Hamidi mengingatkan orang ramai supaya tidak terpedaya dengan tawaran seumpama itu dan sebaliknya merujuk kepada Polis Diraja Malaysia (PDRM).

Beliau menarik perhatian bahawa kira-kira 12,000 individu telah berdaftar dengan sebuah syarikat yang dikenal pasti kononnya menawarkan diskaun saman Jabatan Pengangkutan Jalan (JPJ) atau PDRM.

"Harus diingatkan hanya PDRM sahaja diberi tanggungjawab menguruskan pengoperasian kesalahan trafik seperti yang diputuskan Jemaah Menteri," katanya kepada pemberita selepas melancarkan Kedai Tabuan Motors dan Bikers Club di sini hari ini.

"PDRM (pula) hanya pertimbang diskaun dan kompaun jika kerajaan putuskan pemberian (ini), dan PDRM tidak sama sekali memberi diskaun dengan cara menipu orang ramai," tegas Ahmad Zahid.

Selain syarikat terbabit, dilaporkan terdapat juga laman sosial yang menawarkan perkhidmatan sama.

Ahmad Zahid berkata, perkara itu kini di bawah siasatan Jabatan Siasatan Jenayah Komersial Bukit Aman. - BERNAMA