<p style="text-align: justify;">SHAH ALAM - Persatuan Alumni Universiti Teknologi Mara (UiTM) menyeru pelbagai pihak khususnya alumni universiti agar 'menyumbang kembali' dengan menderma kepada Tabung Pendidikan Alumni UiTM yang menyasar untuk mengutip dana RM1 bilion, menjelang hujung tahun ini.</p>
<p style="text-align: justify;">Presidennya, Datuk Mohd Zaini Hassan berkata pihaknya yakin mencapai sasaran kutipan tersebut memandangkan UiTM telah melahirkan hampir 554,000 graduan sehingga November tahun lepas.

"Saya harap usaha Persatuan Alumni mengerakkan tabung ini dijangka menjadi pencetus kepada semangat 'memberi balik' kepada masyarakat," katanya kepada pemberita selepas mesyuarat agung Persatuan Alumni UiTM ke-4 yang dirasmikan Presiden dan Ketua Pegawai Eksekutif Perusahaan Otomobil Kedua Sdn Bhd, Datuk Aminar Rashid Salleh yang juga alumni UiTM di sini, malam tadi.</p>
<p style="text-align: justify;">Turut hadir, Ketua Pengarang Pertubuhan Berita Nasional Malaysia (Bernama) Datuk Zulkefli Salleh yang seorang daripada Naib Presiden Persatuan Alumni UiTM.

Mengulas lanjut, Mohd Zaini berkata dalam tempoh tiga bulan ini pihaknya mengumpul sebanyak RM150,000 dan hasil kutipan akan digunakan untuk memajukan bidang pendidikan keseluruhan dalam bentuk biasiswa, bantuan kebajikan dan menaja program penyelidikan dan pembangunan (R&amp;D).

Dalam perkembangan berkaitan, beliau berkata kekuatan alumni UiTM akan diperkasa dengan semua chapters (gugusan) alumni UiTM di seluruh negara disatukan di bawah satu payung.

"Kepimpinan gugusan akan diletakkan di bawah Majlis Perundingan Bersama, yang akan mempunyai peluang untuk memimpin kesinambungan persatuan alumni ini di masa akan datang," katanya.

Sementara itu, Ahli Lembaga Pengarah UiTM Datuk Ibrahim Ali berkata Persatuan Alumni UiTM perlu digerakkan lebih aktif dengan memainkan peranan menentukan kaum bumiputera maju dalam bidang ekonomi dan pendidikan.

"Persatuan ini juga harus berusaha membentuk minda penuntut UiTM pada masa akan datang dengan cara positif memandangkan banyak maklumat yang diterima mereka menerusi media sosial adalah tidak betul," kata Ibrahim yang juga Presiden Perkasa. - BERNAMA</p>