KUALA LUMPUR - Dewan Pemuda PAS Perak (DPP Perak) menganggap kesediaan Datuk Seri Anwar Ibrahim bertanding di Perak pada Pilihan Raya Umum ke-13 (PRU13) akan memberi kesan positif terhadap pakatan pembangkang di negeri itu.

Timbalan Ketuanya, Dr. Raja Ahmad Iskandar Al-Hiss mendakwa, keputusan Ketua Umum Parti Keadilan Rakyat (PKR) tersebut bakal memberi kemenangan yang amat bermakna untuk pakatan pembangkang di negeri itu.

“DPP Perak amat teruja dengan kesediaan beliau ingin bertanding di kerusi Perak dan amat dialu-alukan. Ia akan  mengukuhkan momentum pakatan di Perak,” katanya melalui satu kenyataan media hari ini.

Anwar semalam sekali lagi memaklumkan hasrat beliau untuk bertanding di Perak pada PRU13 meskipun terdapat bantahan daripada pengundi di kerusi Parlimennya di Permatang Pauh, Pulau Pinang.

Raja Ahmad seterusnya mengulangi permintaan DPP Perak supaya Anwar bertanding di Parlimen Lumut bagi memberi saingan hebat kepada Barisan Nasional (BN).

Beliau bagaimanapun memberi jaminan akan tetap memberi sokongan kepada Anwar walaupun beliau membuat keputusan bertanding di Parlimen lain di negeri itu.

“Kami percaya semua jentera pakatan sudah bersedia menerima beliau di Perak nanti,” katanya lagi.