<p style="text-align: justify;">London - Sebuah sekolah swasta bakal memulakan sesi pembelajaran hariannya pada jam 1.30 petang bagi mengatasi masalah pelajar yang sukar bangun pagi.</p>
<p style="text-align: justify;">Hampton Court House yang terletak di East Molesey, Surrey itu akan memperkenalkan jadual belajar dari 1.30 petang hingga 7 malam setiap hari bermula September ini bagi pelajar tingkatan enam.</p>
<p style="text-align: justify;">Pengetua Guy Holloway berkata, perubahan jadual itu diperkenal bagi memastikan pelajar lebih produktif.</p>
<p style="text-align: justify;">“Malah mereka juga dapat mengelak melalui jalan sesak untuk ke sekolah,” katanya.</p>
<p style="text-align: justify;">Kata Holloway, keputusan itu dibuat berikutan kajian terbaru menunjukkan golongan remaja mempunyai keadaan biologi yang menyukarkan mereka tidur awal seterusnya sukar bangun pada waktu pagi.</p>
<p style="text-align: justify;">“Perkara ini memang diketahui ibu bapa dan guru sejak bertahun lamanya, namun kini disokong bukti sains.</p>
<p style="text-align: justify;">“Hakikatnya ramai remaja kurang tidur dan secara tidak langsung ini memberi kesan terhadap kesihatan mental serta fizikal mereka, selain perkembangan kognisi golongan itu,” katanya.</p>
<p style="text-align: justify;">Keputusan itu nyata disambut baik pelajar.</p>
<p style="text-align: justify;">Gabriel Purcell-Davis, 15, yang akan menjadi antara pelajar perintis bagi jadual baru itu berkata, dia mahu lebih cergas ketika belajar, bukannya belajar dalam keadaan mamai.</p>
<p style="text-align: justify;">Jadual baru itu sejajar dengan pengenalan sesi tingkatan enam baru di sekolah berkenaan.</p>