<p style="text-align: justify;">SAYA tidak ingin membahaskan apakah hudud itu wajib dilaksanakan atau tidak. Berkata sebahagian ulama dalam bidang bahasa, “Sangat tidak masuk akal dalam minda seseorang itu jika dia memerlukan dalil bagi membuktikan waktu siang”. Sedangkan sekiranya kita berada di siang hari, itu sudah cukup tanpa kita membuktikan siang adalah siang.</p>
<p style="text-align: justify;">Begitu juga apabila kita membicarakan mengenai kewajipan hukum ALLAH SWT. Hukum perlaksanaannya jelas tanpa perlu dipanjangkan lagi perbahasannya. Apa yang perlu dibincangkan dari semasa ke semasa, dari forum ke forum, wacana ke wacana, seminar ke seminar adalah kesesuaian, suasana yang kondusif ke arah pelaksanaannya, dan kaedah perlaksanaannya.</p>
<p style="text-align: justify;"><strong>Perlu dibincangkan</strong></p>
<p style="text-align: justify;">Pertama adalah penggubal dan pelaksana undang-undang. Mana-mana manusia, mana-mana negara, bila-bila zaman dan sebagainya tidak terkecuali daripada pelaksanaan dan tanggungjawab yang berat ini.</p>
<p style="text-align: justify;">ALLAH SWT menyatakan dalam banyak ayat dalam al-Quran, sesiapa yang tidak berhukum dengan apa yang ALLAH turunkan maka kafir, zalim, fasik, sesuai dengan keadaan dan rincian perbahasannya. Kewajipan pelaksanaan hukum ALLAH bagi pelaksana hukuman, penggubal undang-undang, pemerintah, mereka ini perlu berusaha ke arah itu. Ini adalah tanggungjawab pelaksana.</p>
<p style="text-align: justify;">Kedua adalah berkaitan kaedah perlaksanaan. Kaedah pelaksanaan ini perlu dirincikan dan perlu diperhatikan. Kita tidak boleh pindahkan perbahasan ulama yang terkandung dalam kitab-kitab fikah, secara literal dan masukkan ke dalam perlembagaan negara tanpa meraikan suasana dan melihat kepada keadaan, sedangkan pelaksanaan hukum ALLAH itu sendiri sangat luas perbincangannya.</p>
<p style="text-align: justify;">Sebagai contoh apabila kita mendengar firman ALLAH dalam Surah Al-Baqarah ayat 229: “Itulah hudud (batasan-batasan) ALLAH maka jangan kamu melampauinya.” Dan dalam ayat yang lain, “Jangan kamu mendekatinya (yakni melampauinya).” Sedangkan di dalam ayat tersebut ALLAH membicarakan tentang hukum hakam yang berkaitan ibadat puasa. Ia juga salah satu daripada hukum ALLAH.</p>
<p style="text-align: justify;">Kerana itu Syaikh Abdul Wahab Khallaf dalam bukunya Usul Al-Fiqh, apabila membicarakan tentang hukum-hukum Islam, beliau membahagikan kepada tiga bahagian: 1. Hukum hakam berkaitan akidah; 2. Hukum hakam berkaitan akhlak; 3. Hukum hakam yang berkaitan amali.</p>
<p style="text-align: justify;">Hukum hakam yang berkaitan dengan amali inilah beliau pecahkan kepada dua; 1. Berkaitan muamalat, yang termasuk di dalamnya hukum qisas, ta’zir, hukum had (hudud). 2. Berkaitan ibadat, seperti solat, puasa, zakat, haji.</p>
<p style="text-align: justify;">Hudud sebenarnya adalah satu daripada cabang hukum Islam yang sangat luas. Maka dalam memastikan kaedah pelaksanaan, kita perlu memahami terlebih dahulu tentang apa itu hukum Islam. Apabila kita mengenali hukum-hakam Islam, kita perlu lihat pula yang mana daripadanya yang perlu kita beri perhatian dan keutamaan.</p>
<p style="text-align: justify;">Tidak ada perselisihan dalam kalangan ulama salaf terdahulu perkara yang terpenting yang perlu ditegakkan di atas muka bumi ini adalah kalimah tauhid, Lailahaillallah Muhammadurrasulullah.</p>
<p style="text-align: justify;">Apabila Rasulullah SAW memerintahkan kepada Muaz bin Jabal RA pergi berdakwah ke Yaman, Baginda SAW memerintahkan Muaz agar menyampaikan kepada manusia Lailahaillallah, Muhammadurrasulullah. Kemudian baru disusuli dengan solat dan ibadat-ibadat yang seterusnya. Maka di situ ada keutamaan yang perlu didahulukan.</p>
<p style="text-align: justify;">Maka dinyatakan di sini orang yang berjaya adalah orang yang pertama sekali dan terlebih dahulu beriman kepada ALLAH iaitu perkara akidah. Hukum terbesar yang sebenarnya perlu diberikan keutamaan adalah pemurnian dan penyucian akidah, mengembalikan manusia kepada akidah yang sahih, membasmi syirik, khurafat, tahyul, percaya kepada sial, penyembahan selain ALLAH, meminta kepada kuasa ghaib selain ALLAH, percaya kepada bomoh, tukang tilik, melakukan adat yang membawa kepada kesyirikan, penyebaran ajaran sesat dan seumpamanya.</p>
<p style="text-align: justify;">Ini semua jelas berleluasa di dalam masyarakat kita pada hari ini. Ini daripada sudut keutamaan. Apabila hal seperti ini diselesaikan, diberi perhatian dengan perhatian yang baik, maka akan wujud satu suasana yang kondusif untuk menegakkan syariat ALLAH yang seterusnya.</p>
<p style="text-align: justify;"><strong>Banteras amalan syirik</strong></p>
<p style="text-align: justify;">Apabila masyarakat memahami syariat Islam seperti mana masyarakat di Madinah Al-Munawwarah, Nabi Muhamad SAW datang dan menyusun satu piagam perundangan Islam yang pertama, di mana pada masa itu sudah ada suasana yang mana perlaksanaan undang-undang itu boleh dilakukan ke atas semua, tidak ada pengecualian sama ada dia kafir ataupun dia Muslim.</p>
<p style="text-align: justify;">Buktinya apabila seorang wanita, Jariyah dibunuh oleh seorang Yahudi dalam kalangan Ansar, Rasulullah SAW menangkap Yahudi tersebut dan menjatuhkan hukuman bunuh ke atas Yahudi tersebut. Maka hukum Islam pada asalnya dilaksanakan ke atas semua orang tanpa pengecualian. Inilah kaedah pelaksanaan yang perlu dirincikan secara menyeluruh.</p>
<p style="text-align: justify;">Ketiga adalah realiti dan keadaan masyarakat pada hari ini. Sejauh mana kita pada hari ini memberikan penjelasan kepada seluruh masyarakat bagi tentang apa itu hukum had dan hikmah di sebaliknya.</p>
<p style="text-align: justify;">Kebanyakan orang apabila ditanyakan kepada mereka apa itu hukum hudud, mereka menggambarkan hudud adalah potong tangan, rejam, qisas. Itu yang digambarkan, perlaksanaan hukum. Itu adalah permasalahan, kerana itu apabila di Pakistan dan Afghanistan wujud kelompok tertentu yang ingin menegakkan hukum had, wujud perpecahan yang tidak berkesudahan kerana apa yang difahami masyarakat adalah hukum ini adalah hukum kejam dan keras seperti apa digambarkan oleh media Barat, maka akhirnya wujud ribuan masalah dan pembunuhan demi pembunuhan. Itu antara implikasi akibat ketidakfahaman masyarakat.</p>
<p style="text-align: justify;">Kesesuaian hukum ALLAH di setiap zaman adalah ketetapan ALLAH. Tidak timbul persoalan ALLAH tidak tahu apa yang akan berlaku pada masa akan datang. Ini satu perkataan yang mustahil yang datang daripada orang yang tidak beriman kepada ALLAH. Mana mungkin ALLAH mensyariatkan sesuatu yang tidak bersesuaian dengan persekitaran manusia. Maka hukum hudud ini sesuai dilaksanakan pada setiap zaman, cuma kaedah perlaksanaan dan persekitaran masyarakat itu yang perlu diubah dan disesuaikan agar hukum ALLAH itu dapat ditegakkan.</p>
<p style="text-align: justify;">Ini dimaksudkan dengan suasana kondusif; sejauh mana kita memberikan kefahaman tepat kepada masyarakat, bagaimana hendak mengawal arak dan pusat maksiat berleluasa, membanteras amalan syirik yang berleluasa di tengah masyarakat tanpa mereka sendiri menyedarinya dan tidak diberi penjelasan yang betul, bagaimana isu judi, isu orang-orang kafir, bagaimana hukum ini hendak dilaksanakan ke atas mereka.</p>
<p style="text-align: justify;">Sudah semestinya hukum ini perlu dilaksanakan juga ke atas orang kafir dan setiap manusia sama ada dalam kalangan orang atasan atau orang bawahan. Hukum ini secara khusus dan syariat Islam secara umumnya perlu difahami terlebih dahulu oleh masyarakat sebelum hudud dapat dilaksanakan.</p>
<p style="text-align: justify;">Hukuman tidak dapat dilaksanakan selama mana ruang dan pintu kepada kemaksiatan belum ditutup, apatah lagi dalam keadaan negara yang mempraktikkan demokrasi, di mana pilihan berada di tangan rakyat untuk memilih apa yang mereka mahu dan apa yang mereka tidak mahu.</p>
<p style="text-align: justify;">Apakah hukum ALLAH layak diberikan kepada manusia untuk memilih apa yang mereka mahu buat dan apa yang mereka tidak mahu?</p>
<p style="text-align: justify;">Oleh itu kita perlu melihat kesesuaian dan merujuk pengalaman negara-negara luar yang telah melaksanakan hukum ini. Bahkan di tanah Arab, bukan secara keseluruhan hukuman ini dilaksanakan. Wallahu a’lam. - <strong>Sinar Harian Online</strong></p>
<p style="text-align: justify;">Oleh: <strong>Dr Fathul Bari Mat Jahya</strong></p>